b'\n_START_ARTICLE_\nStalas\n_START_PARAGRAPH_\nStalas\xc2\xa0\xe2\x80\x93 baldas, kur\xc4\xaf sudaro plok\xc5\xa1\xc4\x8dias pavir\xc5\xa1ius, besiremiantis ant vienos ar daugiau koj\xc5\xb3. Stalai gali b\xc5\xabti \xc4\xafvairi\xc5\xb3 form\xc5\xb3 ir modifikacij\xc5\xb3, kilnojami ir nekilnojami. Stalu gali b\xc5\xabti vadinama ir prie sienos pritvirtinta horizontali lenta. Ant stal\xc5\xb3, prie kuri\xc5\xb3 valgoma, da\xc5\xbenai patiesiama stalties\xc4\x97._NEWLINE_Kad stalas ma\xc5\xbeiau u\xc5\xbeimt\xc5\xb3 vietos arba b\xc5\xabt\xc5\xb3 j\xc4\xaf lengviau transportuoti, jis gali b\xc5\xabti specialios konstrukcijos, kuri leid\xc5\xbeia j\xc4\xaf sulankstyti, padidinti i\xc5\xa1traukiant papildomas plok\xc5\xa1tes.\n_START_SECTION_\n\xc5\xbdod\xc5\xbeio kilm\xc4\x97\n_START_PARAGRAPH_\nStalas tikriausiai yra slavi\xc5\xa1kos kilm\xc4\x97s \xc5\xbeodis, pvz., rus. \xd1\x81\xd1\x82\xd0\xbb\xd0\xb0\xd1\x82\xd1\x8c\xc2\xa0\xe2\x80\x93 \xe2\x80\x9edengti, patiesti\xe2\x80\x9c arba rus. \xd1\x81\xd1\x82\xd0\xbe\xd1\x8f\xd1\x82\xd1\x8c\xc2\xa0\xe2\x80\x93 \xe2\x80\x9estov\xc4\x97ti\xe2\x80\x9c.\n_START_SECTION_\nFunkcijos\n_START_PARAGRAPH_\nStalas yra skirtas darbui (ra\xc5\xa1omasis stalas) ir valgymui, daiktams pastatyti (pvz., televizoriui ar kompiuteriui). Su stalu labiausiai susij\xc4\x99s kitas baldas yra k\xc4\x97d\xc4\x97, kuri da\xc5\xbenai statoma prie stalo, kad ant jos b\xc5\xabt\xc5\xb3 galima atsis\xc4\x97sti ir pasiekti ant stalo esan\xc4\x8dius daiktus. Dalis stal\xc5\xb3 yra tokios konstrukcijos, kad prie j\xc5\xb3 turi b\xc5\xabti stovima.\n_START_SECTION_\nEtnografija\n_START_PARAGRAPH_\nStalai Lietuvos \xc5\xabkinink\xc5\xb3 \xc5\xa1eimose stov\xc4\x97davo \xc5\xa1alia ilg\xc5\xb3j\xc5\xb3 pasienini\xc5\xb3 suol\xc5\xb3. Stalo dydis priklaus\xc4\x97 nuo \xc5\xa1eimos gausumo._NEWLINE_Seniausias stalas Lietuvoje buvo papras\xc4\x8diausia trinka (kelmas). Tokiose trinkose buvo i\xc5\xa1skaptuotos duobut\xc4\x97s \xc4\xafsipilti valgiui. V\xc4\x97liau ant trinkos atsirado lenta. XIX\xe2\x80\x93XX a. I pus\xc4\x97je valstie\xc4\x8di\xc5\xb3 stalai buvo nekilnojamieji ir kilnojamieji. Nekilnojam\xc5\xb3 stal\xc5\xb3 vir\xc5\xa1\xc5\xb3 r\xc4\x97m\xc4\x97 4 \xc4\xaf \xc5\xbeem\xc4\x99 \xc4\xafkasti kuolai. Manoma, kad nekilnojami stalai buvo tik varging\xc5\xb3j\xc5\xb3 XIX a. valstie\xc4\x8di\xc5\xb3 baldas. XIX a. I pus\xc4\x97je jau buvo paplit\xc4\x99 \xc4\xafvairi\xc5\xb3 tip\xc5\xb3 kilnojami stalai. Stalai skirstomi pagal atramos, kuri laiko stalo vir\xc5\xa1\xc5\xb3, konstrukcij\xc4\x85 (papras\xc4\x8diau pagal koj\xc5\xb3 konstrukcij\xc4\x85). Labiausiai Lietuvoje buvo paplit\xc4\x99 kilnojami stalai, kuri\xc5\xb3 vir\xc5\xa1us gul\xc4\x97jo ant i\xc5\xa1ardomos atramos\xc2\xa0\xe2\x80\x93 dviej\xc5\xb3 stov\xc5\xb3, sujungt\xc5\xb3 strypais (stryp\xc5\xb3 gal\xc4\x97jo b\xc5\xabti nuo 1 iki 4). Stalo stovas buvo i\xc5\xa1 vertikalios lentos ir 2 horizontali\xc5\xb3 stryp\xc5\xb3. Stovus jung\xc4\x97 vienas strypas. Stalai da\xc5\xbeniausiai b\xc5\xabdavo paliekami nat\xc5\xabralios med\xc5\xbeio spalvos, neda\xc5\xbeomi. Retais atvejais jie b\xc5\xabdavo ornamentuoti. Kartais stalai buvo nuda\xc5\xbeomi viena spalva arba puo\xc5\xa1ti dekoratyvine tapyba. Pastarieji da\xc5\xbeniausiai aptinkami \xc5\xbdemaitijoje.'